Nekā personīga

Vēsture

Raidījums izveidots 2007. gada 21. oktobrī kanāla TV3 paspārnē. Pirmajā sezonā raidījuma veidošanā un vadīšanā piedalījās un iesaistījās Baiba Strautmane un Jānis Krēvics. Agrāk raidījumu rādīja pulksten 19.50, bet tagad rāda pulksten 19.00.
2008. gada 15. janvārī žurnāliste Zane Peneze pārtrauca dalību raidījuma "Nekā personīga" veidošanā. Jau tuvākajā laikā žurnāliste atgriezās darbā Latvijas Televīzijas ziņu dienestā. 2008. gada janvāra beigās raidījuma vadītāja Baiba Strautmane pameta raidījumu, jo viņa bija izlēmusi vairāk laika veltīt ģimenei. Viņas vietā raidījumu turpināja vadīt viņas kolēģe Ilze Jaunalksne un Jānis Krēvics.
No 2011. gada augusta raidījuma sākumā Edijs Bošs no TV3 ziņu dienesta sāka vadīt rubriku "Septiņas karstās minūtes" kur viņš  iepazīstina cilvēkus ar nedēļas top notikumiem, kas notika Latvijā un citviet pasaulē. Notikumu kopsavilkums ilgst 5-7 minūtes. Tagad šīs rubrikas nosaukums mainīts uz "TV3 ziņu nedēļas notikumu kopsavilkums" un to vada arī Arnis Krauze.
No 2011. gada septembra līdz 2012. gada septembrim Ilze Jaunalksne bija bērna kopšanas atvaļinājumā. Viņu uz laiku aizvietoja Baltijas Pētnieciskās žurnālistikas centra direktore un žurnāliste Inga Spriņģe kopā ar raidījuma vadītāju Jāni Krēvicu.
No 2017. gada 8. janvāra raidījumam iznāks jauns projekts, kas sauksies "Melu teorija". Tajā žurnālisti Jānis Krēvics un Ansis Pūpols stāstīs, kā rodas meli medijos, kā tie izplatās un kāds ir to mērķis. "Melu teorija" pētīs, atmaskos un skaidros medijos izskanējušos melus un palīdzēs skatītājiem neapjukt informācijas plūsmā. Ansis Pūpols pievērsīsies ikoniskiem melu stāstiem, piemēram, par virs Ukrainas notriekto Malaizijas lidmašīnu MH17, par krustā sisto puisēnu, biedēšanu ar bēgļiem un citiem. Jānis Krēvics sekos jaunākajām melu tendencēm un skaidros, kā tās ietekmē vēlēšanas, kā tiek izveidoti melu mediji, kā nezināmas izcelsmes ziņas tiek padarītas par aktuāliem jaunumiem. Kopumā tiks parādīti 8 raidījumi, katrā no tiem aplūkos divas aktuālas tēmas. Katrā raidījumā piedalīsies kāds attiecīgās nozares eksperts.
2017. gada 27. oktobrī raidījums svinēja savu 10. gadu jubileju.

Raidījuma komanda

Raidījuma producente ir Arta Ģiga. Raidījuma vadītāji ir Ilze Jaunalksne un Jānis Krēvics. Raidījumu veido žurnālisti Ilze Jaunalksne, Jānis Krēvics, Andrejs Vasks un Guna Gleizde. Raidījuma operatori ir Uldis Ķikāns, Juris Aperāns, Emīls Desjatņikovs. Raidījuma režisore ir Arta Ģiga.
Raidījuma vēsturē no tā aizgājuši vairāki žurnālisti. 2008. gada 15. janvārī raidījumā pārtrauca piedalīties žurnāliste Zane Peneze, 2008. gada janvāra beigās — Baiba Strautmane. No 2011. gada septembra līdz 2012. gada septembrim Ilze Jaunalksne bija bērna kopšanas atvaļinājumā, viņu aizvietoja Inga Spriņģe. Raidījumu pametuši arī žurnālisti Odita Krenberga un Sandijs Semjonovs, no 2018.gada sezonas - arī Ansis Pūpols.

Raidījuma dokumentālās filmas

Raidījuma komanda regulāri veido arī televīzijas formāta dokumentālās filmas, piemēram, Sandija Semjonova veidota "Ielu revolūcija", kas vēstīja par 2011. gada Ēģiptes nemieriem, vai Oditas Krenbergas 2009. gadā uzņemto "Bēgšana no Kubas", kas vēstīja par latviešu ģimenes centieniem pamest Kubu.
2014. gada augusta beigās bija tapušas divas dokumentālās filmas: Oditas Krenbergas filma "Lieta slēgta, vainīgo nav. Pašnāvības Latvijas cietumos" par izmeklēšanas gaitu Latvijas cietumos un Ilzes Jaunalksnes un Jāņa Krēvica "Čekas ēna", kurā tika analizēts Valsts drošības komitejas atstātais mantojums, kurā slēpjas ne tikai dokumentu kaudzes.
2016. gada septembrī tapa trīs dokumentālās filmas: Jāņa Krēvica filma "Gulbju ezers" par 1991. gada augusta puča notikumiem, Ilzes Jaunalksnes "Atmodas dažādās sejas", kas veltīta atmodas aktīvistiem un organizācijām un Jāņa Krēvica dokumentālā filma "Gorbunovs — pārmaiņu vīrs".